Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 204/13/4403	Nitra, 1.7.2013
EEČ : 2-32-145-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
        ako otec dcéry XXXXX, narodenej XXXXX, bytom u matky XXXXX v Sazdiciach č. 261, okres XXXXX, hoci má k tejto vyživovaciu povinnosť zo zákona o rodine a rozsudkom Okresného súdu v Nitre spisovej značky 24P/364/2008 mu výška tejto povinnosti bola určená sumou 66.-€ mesačne k rukám matky dieťaťa, si túto povinnosť úmyselne neplnil tým, že hoci pracuje ako živnostník a má príjem z pracovnej činnosti, výživné na svoje dieťa pravidelne a načas neplatil, čím za obdobie od 1.2.2012 do 1.6.2013 dlhoval, po odpočítaní zaplateného výživného vo výške 290.-€, výživné 766.- €  k rukám matky dieťaťa,

lebo zanikla trestnosť činu

Odôvodnenie:
     Uznesením povereného príslušníka OR PZ v Nitre č. ORP-219/NR-NR-2013 zo 1.3.2013 bolo podľa § 199 odsek 1 Trestného poriadku začaté trestné stíhanie a uznesením zo 6.5.2013 bolo podľa § 206 odsek 1 Trestného poriadku vznesené obvinenie XXXXX za trestný čin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe ako je uvedené vo výroku tohto uznesenia. 

     Po ukončení prípravného konania  som preskúmala na vec sa vzťahujúci vyšetrovací spis a zistila som tento skutkový a právny stav.

     Trestné oznámenie podala XXXXX, matka dieťaťa, ktorá vo veci vypovedala aj po začatí trestného stíhania a vznesení obvinenia a presne uviedla, v ktorých mesiacoch, za aké konkrétne obdobie obvinený zaplatil výživné a za ktoré mesiace v inkriminovanom období nezaplatil výživné. Hoci obvinený neplatil riadne výživné od 1.2.2012, svedkyňa XXXXX dňa 11.6.2013 potvrdila, že obvinený dodatočne vyživovaciu povinnosť splnil tak, že jej dňa 4.3.2013 poslal na výživné sumu 100.-€, dňa 6.5.2013 poslal 300.-€ a 3.6.2013 zaplatil 366.-€, čo spolu predstavuje 766.-€, čím celé zaostalé výživné splatil až do konca mája 2013. Zároveň potvrdila, že dieťa počas neplatenia výživného núdzou netrpelo. 

     Obvinený XXXXX ( č.l.4-8) k veci vypovedal, pričom uviedol iba toľko, že si je vedomý svojej vyživovacej povinnosti a vie, že má dlh na výživnom a bude sa snažiť svoju povinnosť na výživnom zaplatiť. Nemal dosť finančných prostriedkov, pretože pracuje ako živnostník a nemal uhradené všetky peniaze za vykonané práce.

      Výška vyživovacej povinnosti je preukázaná  z rozsudku Okresného súdu v Nitre sp. zn.  24P/364/2008, splnenie vyživovacej povinnosti je preukázané výpoveďou svedkyne XXXXX,  ako aj z výpisov z účtu, z ktorých je zrejmé, že obvinený na účet matky zaslal spolu sumu 766.-€ matke svojej dcéry.

      Keďže obvinený XXXXX dodatočne splnil svoju vyživovaciu povinnosť, jej neplnenie podľa výpovede svedkyne nemalo trvalo nepriaznivé následky a dieťa netrpelo núdzou, využil ustanovenie § 86 písmeno a/ Trestného zákona o účinnej ľútosti a trestnosť činu zanikla.

      Napriek tomu je nutné, aby si obvinený uvedomil, že výživné na svoje dieťa mal platiť pravidelne a načas, nie až pod hrozbou trestného stíhania, pretože  výživné zaplatil až počas trestného stíhania. Jeho povinnosťou je výživné platiť dobrovoľne, v určenej výške a načas, pretože zmyslom výživného je zabezpečovanie pravidelných, každodenných, opakujúcich sa potrieb maloletých detí, ako aj dospelého dieťaťa pokiaľ sa riadne pripravuje na budúce povolanie. 

       Preto som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Pravdová
prokurátorka